ඓතිහාසික පින්නවල අලි අනාථාගාරය අභියස එළිමහන් සත්වෝද්‍යානයක් ඉදිකිරීමෙන් එය දෙස් විදෙස් සංචාරකයන්ගේ ආකර්ෂණයට නතු කර ගත හැකි වනු ඇතැයි, තුර්කියේ ගාෂියාන්ටෙප් පුරපති ආචාර්ය අසිමි ගුසෙල්බේ මහතා ප්‍රකාශ කෙළේය.සංචාරක පාරාදීසයක් වන ශ්‍රී ලංකාවට සංචාරකයන් ගෙන්වා ගැනීමට මෙය මහඟු අවස්ථාවක් වනු ඇතැයිද ආචාර්ය ගුසෙල්බේ මහතා සඳහන් කෙළේය.තුර්කි ගාෂියාන්ටෙප් අගනගරයේ ස‍හෝදර නගරය ලෙසින් රඹුක්කන නගරය වැඩිදියුණු කිරීමේ කටයුතු පිළිබඳ සොයා බැලීමට පැමිණි තුර්කියේ විදෙස් දූත පිරිස ඊයේ (12) පින්නවල දී මේ බව ප්‍රකාශ කළහ.සබරගමුව පළාත් සභාවේ ප්‍රධාන ඇමැති මහීපාල හේරත්, අජන්තා හේරත් මහත්ම මහත්මීහු සහ කෑගලු දිසා පාර්ලිමේන්තු මන්ත්‍රී කණක හේරත් මහතා ඇතුළු රාජ්‍ය නිලධාරීහු සමඟ පැවැති ද්විපාර්ශ්වික සාකච්ඡාවෙන් අනතුරුව පුරපතිවරයා මේ කරුණු ප්‍රකාශ කෙළේය.මහ ඇමැතිවරයා සමඟ සාකච්ඡා පැවැත්වීමෙන් අනතුරුව දූත පිරිස් පින්නවල ඉදිකෙරෙන එළිමහන් සත්වෝද්‍යානය නිරීක්ෂණය කළහ.